
Lauka malā stāv trīs putnubiedēkļi. Viens pavisam plānā mētelītī  ar vasaras cepurīti galvā (Niks). Otram biezs, silts kažoks un galvā ausaine (Miks). Trešā ir dāma: garos brunčos ar volāniem, koķetu cepurīti galvā un lapsādu ap  kaklu (Hortenzija). Pūš drēgns vējš, pa  reizei nokrīt kāda reta sniegpārsla. 
Niks (sabozies un nikns): Nu vai nav draņķība! Ziemassvētku vakars, bet laiks tāds, ka kaukt gribas kā sunim. Nē, kā vilkam – kā vilkam. Aū – aū – aūū!

Miks (filozofiski un omulīgi): Re, viena zvaigznīte parādījās!

Hortenzija (romantiski un jūsmīgi dzied): Zvaigznīte, zvaigznīte! Zvaigznīte debesīs...

Niks: Klau, operas madāma, cik tev gadu, ka velc tik vecu dziesmu? Pie tam šķībi. Šito jau dzirdēju tad, kad tikko piedzimu.

Hortenzija: Kas tev par daļu, cik man gadu. Vajag labi saglabāties. Ne tā kā tu, pusplikais ērms. 

Niks (izmēdot): Pusplikais ērms, pusplikai ērms. It kā mani te kāds redzētu. It kā te būtu modes skate.Ja nu vienīgi kāda pusdulla mežacūka apšņakarē. 

Miks: (tikpat omulīgi un filozofiski): Un mēnestiņam tāda kā zelta maliņa parādījās...

Hortenzija (dzied): Mēnestiņš, čigāniņš, caur logu sāk vērties, Zaķīšu māte savus bērnus ved pērties...

Niks (nikni): Jau atkal iet vaļā bļāviens! Ja varētu, es tev to muti aizlīmētu pavisam ciet.  
Hortenzija: Tev skauž, ka man laba balss. Ja pašam zilonis uz ausīm uz ausīm uzkāpis, es to ziloni šurp neesmu atdzinusi. 

Niks: Dzinēja atradusies. Stāvi kā iemieta nez kuro gadu, bet izrādīties vēl patīk. Spindzele tāda. Ņerkstētāja. Nekas vairāk.

Miks: Skat, skat – viena sniegpārsliņa man uz paša degungaliņa nokrita!

Hortenzija ievelk elpu, lai dziedātu, bet Niks paspēj pirmais.

Niks: Nē! Lai nekādas bļaustīšanās vairs nebūtu. Citādi metīšu ar čību.

Hortenzija (sakārtodama savu lapsādu): Met, met.  Uzrīdīšu tev savu lapsiņu. (ņemdamās ar lapsādu) Ūķuķūķū, mana mazulīte, mans jaukumiņs, mans mīļais mīļumiņš.  
Niks: Ui,ui,ui, cik mēs mīļi, cik mēs labiņi. Tavu lapsu kodes tā saēdušas, ka smiltis birst.

Hortenzija: Tev atkal skauž. Pašam vispār pat vecas šallītes nav. (ar ļaunu prieku un triumfējoši): Dabūsi angīnu! 

Niks: Ha! Ar angīnu mani sadomājusi biedēt. Es ne tādus vien mīnusus panesu.

Hortenzija: Ja?

 Niks: Jā! Es varbūt iepriekšējā dzīvē biju Aļaskas zeltracis. 

Miks (filozofiski) Ziemsvētkos viss pasaules zelts paceļas debesu mākoņos. 

Hortenzija (dzied): Mākonītei balti svārki, zeltītām kroķītēm (2x)
 Niks: Nu būs vai nebūs miers?! Klusumu gribu!!! Vismaz brītiņu! Vai tad tiešām tas ir par daudz prasīts?!

Hortenzija (dzied): Klusi klusītiņām, kā krīt sniegs, Viegli vieglītiņām, kā tālu atmiņu... 
Niks: Nu man vienreiz pietiek! (ne bez pūlēm, bet met Hortenzijai ar čību, kas gan aizlido garām): Še tev! Tā tev vajag! (met otru čību, kas šoreiz trāpa)Še, saņem vēl! Pustrakā operiste. 

Hortenzija: Au! Stulbais biedēklis! Šādā vakarā pat kauties sadomājis? Policija! Palīgā!
Niks (nemaz neslēpdams prieku): Sauc vai nesauc, tāpat neviens nenāks.

Hortenzija: Kā tad nenāks, kad visu manu skaistumu grib apskādēt! Policija, palīgā!
Miks (filozofiski): Šovakar itin visi sēd mājās kopā ar ģimeni pie Ziemassvētku eglītes...

Hortenzija (izmēdot): Visi  sēd, visi sēd... Bet es? Mani te var sist nost?

Niks: Neesmu gan dzirdējis, ka ļaunu slepkavību var pastrādāt ar vecu čību.

Miks (filozofiski): Viss šajā pasaulē kādreiz notiek pirmo reizi...

Hortenzija: Redzi nu? Policija!

Uzsoļo brašie policisti. 

Policistu dziesma:

Mēs brašie poliči,

Kas zagļus ķerstīt prot.  

Ik katru vakaru

Pa kādam notveram.

Ja jā, ja jā, jajā, ja jā, jajā. 

Un vienmēr skrienam mēs –

Te tur, te atkal tur,

Jo kurš gan cits  tā skries

Kā labie poliči.
Niks (tomēr mazliet satrūcies, bet ar neslēptu ironiju): Nu riktīgi sprinteri atradušies. Gadījumā neesat no Jamaikas? Bolts nav jūsu radinieks? 

Hortenzija (ļaunā priekā): Ir tomēr vēl pasaulē taisnība! (uz Niku rādīdama) Ņemiet viņu ciet!

1.policists: Par ko?

Niks un Hortenzija (gandrīz abi reizē) Niks: Ne par ko! Hortenzija: Viņš man svieda ar čību!

2. policists: Mierā! Runājiet pēc kārtas!

3. policists: Lūdzu, dāmai priekšroka.

Hortenzija (ievilkdama elpu un sagatavodamās uz garu runāšanu): Nu tad tā. Es te mierīgi stāvēju un skandināju savu daiļo balsi...

Niks (sabozies): Nē, tu bļaustījies!

4. policists: Nepārtraukt! Turpiniet, kundze!

Hortenzija (nedaudz kautrīgi): Vispār es jau joprojām esmu jaunkundze. Pasaulē ir tik maz kārtīgu vīriešu...

5. policists: Ķerieties pie lietas! 

Hortenzija (neizpratnē): Pie kā lai es ķeros?

Niks (smiedamies): Pie čības! 

6. policists: Varētu īsāk un konkrētāk?

Hortenzija: Viņš man uzbruka. 

Niks: Pati biji vainīga. Tā bija tikai pašaizsargāšanās. 

1.Policists: Ja? Liecinieki ir?

Niks un Hortenzija (reizē, rādīdami uz Miku): Ir! 

Miks (izrauts no domām un pagalam satrūcies): Neko nezinu, neko neredzēju un vispār manis te nemaz nebija.

2. policists: Interesanti, interesanti. Kur tad jūs bijāt?

Hortenzija: Ko velkat garumā! Ņemiet to bandītu ciet un sēdiniet tuptūzī. Putnubiedēklis.

Niks: Pati tāda. Putnubiedēklīte.
3. policists: Ko darīsim, kolēģi? Lieta ir neskaidra. 

4. policists: Jā, pavisam neskaidra.

5. policists: Kaut kas te nav kārtībā, tikai nevar saprast, kas.
6. policists: Cīņas pēdu nav. Līķa nav. Apkopojam rezultātus.

Hortenzija (nespēdama izturēt): Kā tas ir – nekā nav?! Bet es? Un tā vecā, smirdīgā čība?

1.policists: Nevarēsim palīdzēt, cienījamā kundze – jaunkundze. Čības nav mūsu kompetencē. 

2.policists: Pie tam mums ir jāķer, bet te neviens nebēg.

3.policists: Pie tam mums šovakar vēl cits kas darāms.
4. policists: Pie tam mums jāiet tālāk. Apgaita.
5.policists: Pie tam  ar sīkumiem mēs nekrāmējamies.
6. policists: Pie tam – visiem priecīgus Ziemsvētkus!

Policistu dziesma: 

Soļos marš, skan policistu maršs,

Soļos marš skan marš.

Ziemsvētkus pat policisti svin.

Svin,jā, svin un svin.

(aizsoļo)

Hortenzija (vīlusies): Še tev nu bija. Un tie skaitoties varas pārstāvji.

Niks: Ahā! Tā tev vajadzēja, panikas cēlāja.

Hortenzija: Tu pirmais iesāki. Nevajag apvainot dāmu.

Miks: No kaut kurienes nāk eglīšu smarža...

Hortenzija (dzied): Ak eglīte, ak eglīte, tu allaž zaļa esi!

Niks: Kaut kā bišķi skumīgi palika. Nu mēs atkal trīs vien tukšā laukā. 

Miks: Nesaki viss. Tā eglīšu smarža nāk arvien tuvāk.

Hortenzija (ieinteresēti): Tiešām? Es gan vēl neko ne redzu, ne jūtu.

Niks (atkal meklēdams kašķi): Noņem vienreiz savu lapsu. Tā tik stipri ož pēc naftalīna, ka neko citu saost tu vispār neesi spējīga. 

Hortenzija: Liec mieru manai lapsiņai. Tu pats arī neko nejūti, jo tev hroniskas iesnas no mūžīgās saaukstēšanās.

Niks: It kā es pie tā būtu vainīgs. Ko man uzvilka, ar to man te jāstāv vējā un aukstumā. 

Hortenzija: Laikam jau tikai to arī biji pelnījis. (ļoti gudri) Šajā pasaulē katrs saņem pēc nopelniem.

Niks: Ja? Ar ko tad Miks labāks par mani? Par ko tad viņam tāds kažoks un tāda cepure? Viņš jau var stāvēt kaut Ziemeļpolā.

Miks (nespēdams savaldīt priecīgu satraukumu): Tā smarža jau ir klāt! Tā ir tepat, tepat! 

Uzdejo eglītes

Eglītes no meža biezoknīša

Katru gadu pie jums ciemos nāk.

Tāda diena gadā tikai viena -
Prieks un laime katram blakus stāv.

Ziemassvētkos mazās meža viešņas

Siltu smaržu katrā mājā nes,

Aizgaiņā tās visas drūmās domas,

Cerību un ticību tās ved. 

1.eglīte: Hei! Ko tad jūs te tādi saskābuši?

Niks: Papriecāsies jau nu gan, ja ziemā šitādā vējā jāstāv vasaras drēbēs.

2.eglīte: Tak uzvelc kaut ko siltāku!

Niks: Ja? Kur tad lai es ņemu? Pat savas čībiņas nācās aizsviest. 

3.eglīte: Ei nu! Tad nu gan traki. Kaut kas jāizdomā.

Eglītes saspiežas pulciņā un sāk kaut ko smiedamās un aktīvi žestikulēdamas apspriest.
Hortenzija (Nikam): Nu ko tu tagad izdarīji!

Niks: Ko tad es izdarīju?

Hortenzija: Eglītes te tik smuki dziedāja un dancoja, bet tu ar savām žēlabām visu izjauci. 

Niks: Vē, vē, vē! Žēlabām. Atdod vismaz manas čības.

Hortenzija: Ha! Sagribēji! Kad jākaujas, tad var darīt man pāri. Kad pašam jāsalst nost, tad Hortenzija lai ir tā labiņā. Ej bekot.

Niks (no aukstuma trīcēdams): Nav asprātīgi. Ja būtu silts rudens un varētu iet bekot, es ar tevi vispār nerunātu.

Hortenzija: Liela vajadzība, lai tu ar mani runātu. Ar muļķiem un kauslīgiem puišeļiem nekāda sakarīga parunāšanās tāpat nekad nesanāks.

Eglītes tikmēr savu mazo apspriedi beigušas. Katrai rokās pa egļu zariņam no sava tērpa.

4. eglīte (Nikam): Mēs te apspriedāmies, ka varam atdot tev kaut ko no sevis.

5. eglīte: Ne jau nu gluži no sevis, bet kaut ko no sava tērpa.

6. eglīte: Jā, mums to skuju daudz, bet tev uzreiz būs siltāk.

Tāpat smiedamās un čalodamas, eglītes apsprauž Nika apdilušo apģērbu ar egļu zariņiem. 

Apģērbsim mēs tevi glīti, glīti,
Lai nav jāsalst ziemas aukstumā.

Varēsi tad mierīgi un silti

Ziemassvētku zvaigznēs skatīties.

Niks (tikko valdīdams aizkustinājuma asaras): Paldies, meitenes, paldies. Pavisam citāda jušana.

1.eglīte: Nu re. Tagad tu esi gluži kā viena no mums.

2. eglīte: Jā. Tu tagad esi tāda savdabīga vietējā eglīte.

3. eglīte: Tikai svecītes sevī neliec. Ka nesanākt šmuce.

Niks: Nē, ko jūs! Kur tad es te svecītes ņemšu. 

4.eglīte: Nekad jau neko nevar zināt.

5. eglīte: Nu ja, arī svecītes dažkārt mēz pastaigāties, var arī te atnākt.

6. eglīte: Ja nu kāda atnāk, nodod sveicienus no mums visām, no eglītēm.

Eglītes dziedot un dejojot dodas prom.
Ejam tālāk pašas savu gaitu,

Zinām, kur mums tagad jānokļūst,

Katrā mājā mūs tik mīļi gaida,

Jāsteidzas, lai varam vietā būt. 

Niks vēl arvien nevar tā īsti atgūties, aizdomīgi nošņaukājas.

Hortenzija: Nu, nu, nu, Nesāc nu vēl pinkšķēt.

Miks: Miers virs zemes, un cilvēkiem labs prāts...
Hortenzija (Mikam): Klau, filozof,  pasaki kaut jel ko tā normāli, lai var saprast.

Miks: Vai tad tu kaut ko  nesaproti?

Hortenzija: Uz zemes nolaidies, satuntuļojušais opi! Salasījies kādreiz kaut kādas gudras grāmatas, tagad gudrības vien nāk ārā. Normāli parunā, kā cilvēki runājas. Vai uzdziedi ko tādu lustīgāku.

Miks: Es? Uzdziedāt? 
Hortenzija: Nu ja! Kas tad ir?

Miks: Es nemāku dziedāt.

Hortenzija: Kāpēc? 

Miks (drūmi): Nemāku, un viss.

Hortenzija: Skaidrs. Kārtējais lācis kārtējam upurim uz auss uzkāpis. Labi, ka man ar lāčiem nekad nav bijusi darīšana.

Hortenzija dzied (aktīvi palīdzēdama ar kustībām un plaukšķināšanu):

Laba slava sniedziņam,

Ziemā netrūkst draugu tam.

Visi visi gaida to,

Visus sniedziņš ielīksmo.

Hortenzija pēkšņi apklust un aizdomīgi paskatās uz Niku.
Hortenzija: Kas tad nu? Kāpēc neviens mani nepārtrauc?

Niks: Dziedi vien, ja  tev tas sagādā tādu prieku. Es jau varu pieciest.

Hortenzija: Pieciest?! Tev jāpriecājas! Un līdzi jāplaukšķina.  Pamēģināsim vēlreiz.

(dzied) Ābelīte zarus liec,

Vējiņ, mani neaiztiec!

Manos zaros sniedziņš dus,

Auklē jaunos pumpurus.

Niks dažas reizes pieklājīgi sasit plaukstas. 

Hortenzija (saskaitusies): Tā nu gan neies cauri. Tā jau te Ziemsvētku vakarā vieniem pašiem jāstāv uz lauka kā tādiem muļķiem.  Tā jau te pašiem jāizdomā jautrība. Un vēl dažs labs te stāv kā mūjabele. Pat vārdiņu pār lūpām nevar izdabūt.
Niks: Kad uz tevi bļaustījos, nebija labi. Tagad atkal kaut kas nav labi.

Hortenzija (kliedzot): Jā, nav labi! Ir slikti, pavisam slikti! Es negribu būt šovakar skumīga! Es gribu priecāties!

Niks: Met man ar čību. Varbūt tas tevi izklaidēs!

Hortenzija: Jā! Un metīšu ar! Un kā vēl metīšu! Un trāpīšu! Pat ar aizvērtām acīm trāpīšu! (met ar čibu, bet tā trāpa Mikam).
Miks: Au! Es pie kā esmu vainīgs? 

Hortenzija (nedaudz apjukusi): Nu... Pie tā paša. 

Miks: Pie kā – tā paša?

Hortenzija (eksplodējot): Pie tā, ka esam vieni! Pie tā, ka esam pamesti! Pie tā, ka sen mūs nevienam nevajag! 

Miks: Kuš! Es atkal kaut ko sadzirdu!

Hortenzija (pusčukstus, ar cerībām): Ko tu dzirdi?

Miks: Kaut kur krīt sniegs... Tik tīrs, tik maigs...

Hortenzija: (tāpat čukstus): Vai tas ir dikti tālu?

Miks: Nē, nāk arvien tuvāk. Kā viss, kas šovakar notiek.

Hortenzija (nespēdama valdīt priecīgas emocijas): Varbūt ir jau klāt?

Miks: Jā, ir klāt!

Uzdejo sniegi.

Liegi, liegi krīt balti sniegi,

Kā balts un liegs sapņojums.

Pie tevis atnāk viegli, tik viegli,

Kā visu kļūdu labojums.

Krīt, krīt, krīt, krīt balti sniegi,

Un aizsedz grumbas, un aizsedz biedus.

Krīt, krīt, krīt, krīt viegli, viegli,

Un zemei beidzot miers nu ir klāt.

Liegi, liegi, krīt balti sniegi,

Un sākas mūsu sapņojums.

Ir baltais Ziemassvētku vakars

Kā labu domu lolojums. 

Niks (aizdomīgi nošņaukājas, un lai to slēptu, sāk klepot)
Hortenzija (nikni): Kuš! Tu izjauci tādu noskaņu!

Niks arī vēl no sirds nošķaudās.

Hortenzija: Nu re! Viss pagalam! Tu esi viens neaudzināts pintiķis! 

Niks: Pati tāda! Man varbūt salst kājas, es varbūt esmu slims! 

Hortenzija: Beidz taču vienreiz! Apklusti! Simulants.

Atlido Pūce ar aptieciņu rokās.

Pūce: U – hu – hū! Es padzirdēju, ka te kāds esot apslimis. Tas nekur neder, nekur neder. Būs jādzer drapes. 

Niks: Nu nē! Tās rūgtās tabletes lai rij kāds cits. Lido prom!

Pūce (mierīgi): Nu tad būs špricīte. 

Niks (nervozs un saskaities): Es teicu, lido prom!

Hortenzija: Kas vēl nebūs! Pats te šķauda un visus aplipina ar baciļiem, bet dakteri dzen prom. Laipni lūgti, Pūce!

Pūce (sagatavodama šprici): Nu tad tā, slimniek, velciet nost bikses. 

Niks: Ko vēl negribēsi, vārna tāda! 

Pūce: Es esmu Pūce, slimniek, mediķe Pūce un nevis kaut kāda vārna. Vai jums, slimniek, jau rādās halucinācijas?

Hortenzija (ar neslēpti ļaunu prieku): Vai, manu dieniņ! Tad nu gan pavisam slikti! Živai bikses zemē, lai var kārtīgi iedurt to šprici! 

Niks: Ejiet jūs visi, ziniet, kur?

Hortenzija: Nelamājies! Par lamāšanos dabūsi divas šprices, nē, piecas, nē, septiņas!

Niks: Tak lieciet visi mani vienreiz mierā! Es nošķaudījos tāpēc, ka negribēju raudāt. 

Pūce: Par ko jums būtu jāraud, slimniek? 

Niks: Es... Nu tāpēc, ka... Nu, tā... Lieciet vienreiz mani mierā!!!
Miks: Es laikam saprotu... Tas sniegs.

Pūce: Ko – sniegs? Vai kādam te ir sniega drudzis? Tad vajadzēs... 

Miks (pārtraukdams): Neko nevajadzēs. 
Pūce: Ja? Neko? Kāpēc tad es šurp atlidoju? Kas samaksās par viltus izsaukumu?

Niks (nīgri): It kā kāds tevi šurp būtu saucis. Ko? Ir saucis?

Pūce (samulsusi): Nu... tā precīzi tagad neatceros... Man likās, ka sauca, jā. 

Niks (uzvaroši): Āre! Neko neatceries, bet citus vēl biedē. Riktīgs putnubiedēklis. Putns – biedēklis!
Pūcei sāk birt asaras. Tās uzreiz sasalst un, atsitoties pret zemi, skan kā mazi zvaniņi. 

 Hortenzija (Nikam, nikni): Nu ko tu tagad izdarīji? Nu ko tu izdarīji! 
Niks (pavisam apmulsis): Es? Neko. It kā neko. Es tikai pateicu.

Hortenzija (izmēdot): Es tikai pateicu, es tikai pateicu! Tevi kāds aiz mēles raustīja, vai? 

Miks (filozofiski): Ar zvanu mēlēm klusi pienāk svētvakars...
Pūce sāk raudāt vēl skaļāk.

Hortenzija (mēģinādama glābt situāciju, dzied): Zvaniņš skan, zvaniņš skan, Ziemassvētki brauc... kas ir? Visi kopā! Aiziet! Man vajag jūsu plaukstiņas! Zvaniņš skan, zvaniņš skan...

Pūce (pārtraukdama): Būs jau labi. Man tikai uz brīdi palika skumīgi. Traki, ja vairs neesi nevienam vajadzīgs. Un vēl viens gads no mana mūža Ziemassvētkos aiziet prom.

Hortenzija (mēģinādama glābt situāciju, dzied): Vienu mūža gadu garu es uz egles zara karu...

Miks: Stop! Pietiek! Pūce, noslauki asaras! Es tevi uzlūdzu uz valsi! Nē, labāk uz polku!
Pūce: Ja? Uz polku? Manā vecumā?  

Miks: Nu ja! Uz kārtīgu svētku polku! Kas tad vecumam vainas? Kāds ir, tāds ir.
Pūce: Bet kā tad mēs dancosim? Vai tad tu... vai tad tu varēsi tā, no vietas?

Miks: Šovakar visu var! Viss notiek! Pat manas kājas var pakustēties!

Pūce (noslaukot pēdējo asaru): No ko tad gaidīt! Raunam vaļā!
Sāk virpuļot un dejot sniegi. Miks un Pūce viņiem līdzi. Hortenzijai arī ļoti gribas dejot. Ik pa brītiņam viņa met slepus skatienus uz Niku. Niks, protams, to mana. Paklīrējies, viņš paķer Hortenziju aiz rokas un pievienojas dancotājiem.
Polka -  dziesma: 

Skaista, skaista tā naksniņa,

Kad zvaigznītes rotājās.

Kad zvaigznītes rotājās,

Kad ļautiņi priecājās. 

Ai, zvaigznītes, mīļās māsas,

Rādiet ceļu tumsiņā.

Rādiet ceļu tumsiņā,

Lai varēju tāļi iet.

Lai varēju tāļi iet,

Prieka ziņu nogādāt.

Prieka ziņu nogādāt
No sētiņas sētiņā. 

Tad visās sētiņās

Iedegs spožu uguntiņu.

Iedegs spožu uguntiņu,
Mīļus vārdus  pasacīs.

Visi dancotāji sakrīt sniegā.
Pūce: Uh! Tas tik bija dancis! Nemaz neatminu, kad pēdējo reizi tā biju lekusi. 

Hortenzija: Jā! Tas bija labi.
Miks: Nu ko, uzraujam vēl vienu?

Pūce (smiedamās): Nē, nē, šim vakaram pietiks.

Hortenzija: Nik, kas ir? Tu vairs vārdu pār lūpām nevari pārdabūt?

Niks: Pat neceri. Runāt es varu daudz. Tikai tagad negribu.

Pūce (saausīdamās): Dzirdat! SOS signāls.

Niks: Ne – e. Es gan neko nedzirdu.

Pūce: Bet es dzirdu! Kaut kur ir problēma. Man jāpalīdz.

Hortenzija: Tu lidosi prom?

Pūce (jau vicinādama spārnus): Jā! Es jau lidoju!

Hortenzija: Žēl gan. Mums visiem kopā bija tik jautri.

Pūce (gatava atrauties no zemes): Atā! Pie jums bija jauki! Atā! (aizlido)

Niks: Žēl gan. Atkal mēs vieni paši.

Hortenzija: Neņaudi nu! Mēs arī trijatā varam papriecāties.

Niks: Ja? Kā tad? 

Hortenzija: Nu – u... Minēsim mīklas.

Niks: Ja? Ziemsvētku vakarā? 

Hortenzija: Un kas vainas? Es zinu vienu mīklu...

Niks (pārtrauc): Tak liecies mierā. Darīt kaut ko vajag, nevis sēdēt sniegā un muļķoties.
Hortenzija: Ko? Es tā muļķe? 

Niks grib kaut ko atbildēt, bet Miks pārtrauc.

Miks: Man te kamzoļa kabatā sēkliņas vēl no rudens. Vējš sapūta.

Hortenzija (diezgan nikni): Un kas tad ir?

Miks (nedroši): Varbūt... varbūt mēs varam pabarot putnus? 

Niks: Kur tu te redzi putnus? Vien Pūce bija, bet arī tā aizlidoja.

Miks: Nezinu. Varbūt viņi sēž mežā, jo nav ko ēst.

Hortenzija (kas tikmēr sparīgi rakņājusies pa savām kabatām): Man ir! Man arī ir! Sēkliņas un četri... nē, pieci rudzu graudi! 
Niks (pārbaudot savas kabatas): Man arī ir! Vesela sauja graudu!

Miks (nepacietīgi): Nu tad ko? Sauksim putnus? 

Hortenzija (priecīgi plaukšķinādama): Sauksim, sauksim! Sauksim putnus!

Putnu saukšana:

Lieli putni, sīki putni,

Uū, uū,

Nāciet visi bariņāi,

Uū.

Būs sēkliņas, būs graudiņi,

Uū, uū.

Būs knābīšiem gardumiņi,

Uū. 

Lai ar bija auksta ziema,

Uū, uū,

Varam putnus pabaroti,

Uū.

Gaiss sāk virmot. Dzirdami putnu spārnu vēzieni, un salido zīlītes, kovārņi, zvirbuļi, pa visu arī kāds sīlis. Miks, Niks un Hortenzija met sniegā sēkliņas un graudus, ko putniņi pateicīgi salasa.

Niks (izpurinājis visas kabatas): Nu gan vairāk nekā nav. Vai pietiks?

Putni (uzsākot savu dziesmu): 

Paldies sakām, labi ļaudis,

Par to svētku vakariņu!
Niks (ne pa jokam pārsteigts): Vai dzirdējāt? Mūs nosauca par ļaudīm! Gluži kā cilvēkus!

Hortenzija: Un nemaz nebaidās, kaut arī mēs taču esam putnu biedēkļi! Kā tad tā?

Miks: Parasti no tiem, kas dara labus darbus, neviens nebaidās.

Niks: Ko tad mēs tādu izdarījām?

Hortenzija: Jā, neko tak mēs neizdarījām.

Putni (no visām pusēm ielenkdami trijotni):
Lai jums līksmi, lai jums silti

Šo vakaru pavadīt!

Niks: Būtu jau līksmi, būtu jau silti, ja viena kāja nesaltu. Mana čība joprojām pie tevis, Hortenzija. 

Hortenzija: Ak tā? Dikti jau nu man vajadzīga tava vecā pastala. Še, saņem! (met Nikam ar čību)

Putni uzreiz saceļas spārnos un aizlaižas.
Niks (Hortenzijai): Tā! Nu ko tu tagad izdarīji! Tu mūsu putniņus aizbiedēji!
Hortenzija: Tu pats prasīji! Atdod čību, atdod čību!
Niks: Varēji mierīgi padot, nevis pa gaisu mētāties.

Hortenzija: Atkal es tā vainīgā! Nu kur lai es no tevis glābjos.
Miks (samierinoši): Nu gan pietiks strīdēties. Nesabojāsim paši sev Ziemassvētkus.

Niks: Bet puni taču aizlaidās.

Miks: Nu un kas? Vai tad viņiem visu nakti te klajumā jāsalst? Pabarojām taču.

Niks: Un kur viņi tagad paliks?

Miks: Tur, kur putni dzīvo – mežā. Viņiem tur pašiem sava eglīte iedegta. 

Hortenzija: Tad mēs te atkal trīs vien. Veci un vientuļi. Nevienam nevajadzīgi.

Miks: Nesaki viss! Atceries vien, cik daudziem mēs šovakar bijām vajadzīgi. Ar visu savu nabadzību.

Hortenzija: Bet ko tad tālāk? Turpināsim skumt?

Miks: Nu nē. Šovakar var izpildīties katra vēlēšanās.

Hortenzija: Ja? Visas, visas? Es varu vēlēties visu, ko vien gribu?
Miks: Tā nu gan nekad pasaulē nenotiek. Izvēlies kaut ko vienu.

Hortenzija (sapņaini): Es uz brīdi atkal gribētu būt jauna, nokļūt ballītē.

Niks: Un es... Es atkal gribētu būt basketbolists un cilvēku pilnu tribīņu priekšā mest trīspunktniekus vienu pēc otra. 

Miks: Un es.. (pēkšņi apklust)

Hortenzija: Kas ir? Ko apklusi? 

Miks (slēpdams apmulsumu): Man drusku kauns. Es negribu būt jauns. Es vēlos būt vectētiņš un mācīt mazbērniem pirmos burtus. 

Hortenzija: Re! Atkal nokrita zvaigzne!

Miks: Tad mūsu vēlēšanās piepildās! Mēs šovakar esam tie, kas gribētu būt! Tas nekas, ka rīt mēs atkal kļūsim par putnubiedēkļiem! Dzīvosim, kā ir. Gaidīsim nākamos Ziemsvētkus! 
Sāk skanēt mūzika. Putnubiedēkļi pārvēršas un darbojas sev atbilstoši. Pamazām skatuvi piepilda arī visi pārējie tēli: policisti, eglītes, putniņi,  un katrs iesaistās kādā no Meitenes ballītē, Basketbolista un Vectētiņa darbībām. Skatuvi pārklāj balti sniegi, vien kaut kur augstu debesīs aiz mākoņiem redzamas zvaigznes.

Beigas

